NER ดีดบวก 4% ลุ้นผลงาน “นิวไฮ” ทุกไตรมาสรับออเดอร์พุ่ง หนุนรายได้รวมโตทะลุ 1.7 หมื่นล.
NER ดีดบวก 4% ลุ้นผลงาน "นิวไฮ" ทุกไตรมาสรับออเดอร์พุ่ง หนุนรายได้รวมโตทะลุ 1.7 หมื่นล.
3 พ.ย. 2563

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 11.03 น. อยู่ที่ระดับ 4.68 บาท บวก 0.16 บาท หรือ 3.54% สูงสุดที่ระดับ 4.72 บาท ต่ำสุดที่ระดับ 4.58 บาท ด้วยมูลค่าการซื้อขาย 240.73 ล้านบาท

โดย นายชูวิทย์ จึงธนสมบูรณ์ ประธานเจ้าหน้าที่บริหาร NER เปิดเผยว่า แนวโน้มผลประกอบการไตรมาส 3/63 ยังเติบโตดีต่อเนื่อง ซึ่งคาดผลงานจะเติบโตทำนิวไฮทุกๆ ไตรมาส จากบริษัทได้เริ่มทยอยส่งมอบยางพาราให้กับลูกค้ารายใหม่จากประเทศจีน ซึ่งเป็นสัญญาระยะยาว (Long Term Contact) จำนวน 2 ราย รวม 72,000 ตัน/ปี และลูกค้ารายใหม่จีนซึ่งเป็นสัญญาระยะสั้นอีก 2-3 รายด้วย
นอกจากนี้ ออเดอร์ที่เพิ่มขึ้นสนับสนุนให้โรงงานแห่งใหม่มีกำลังการผลิตเพิ่มขึ้นเป็น 70% จากกำลังผลิตรวมทั้งสิ้น 1.76 แสนตันต่อปี (รวมทั้ง 2 โรงมีกำลังผลิตรวม 4.6 แสนตันต่อปี)
ขณะที่บริษัทยังเดินหน้าเจรจาเพื่อทำสัญญากับลูกค้ารายใหม่ๆ เพิ่ม ซึ่งปัจจุบันอยู่ระหว่างเจรจากับลูกค้ารายใหญ่จากประเทศอินเดีย ซึ่งเป็นสัญญา Long Term Contact เพิ่มเติม อีก 2 ราย คาดจะสั่งออเดอร์ยางพาราเข้ามาเพิ่มเติมอีก 48,000 ตัน/ปี โดยขณะนี้ยังอยู่ระหว่างรอเข้ามาตรวจสอบโรงงาน และคาดจะมีความชัดเจนการสั่งซื้อสินค้าในช่วงต้นปีหน้า
ส่วนผลงานทั้งปี 63 บริษัทคาดรายได้รวมมีโอกาสเติบโตทำนิวไฮสูงกว่าเป้าหมายเดิมที่ 1.7 หมื่นล้านบาท เติบโต 25% จากปีก่อน และคาดยอดขายอยู่ที่ 3.5 แสนตัน/ปี จากปีก่อน 2.8 แสนตัน/ปี อีกทั้งยังได้ผลบวกจากราคายางช่วงที่ผ่านมาปรับตัวขึ้นอย่างต่อเนื่อง โดยคาดสิ้นปี 63 ราคายางเฉลี่ยแตะระดับ 60 บาท/กก. จากปัจจุบันขึ้นมาแล้วที่ 55 บาท/กก. และบริษัทยังได้ประโยชน์จากต้นทุนการผลิตต่อหน่วยที่ลดลงด้วย หลังจากโรงงานเริ่มเดินเครื่องผลิต โดยลดลงจากเดิมที่ 350 บาท/ตัน เหลือ 275 บาท/ตัน
ขณะที่ในปี 64 คาดรายได้รวมทำนิวไฮทะลุเป้าหมายที่ 2.1 หมื่นล้านบาท และในปีหน้าบริษัทมีแผนขยายกำลังผลิตจากโรงงานเดิมอีก 25% ทำให้กำลังการผลิตรวมเพิ่มขึ้นแตะ 500,000 ตัน/ปี